Odsek za filozofiju

Filozofski fakultet

Univerzitet u Novom Sadu

dr Zorana Đinđića 2

21000 Novi Sad, Srbija

Studentska filozofska konferencija

**SUMMA STUDIORUM PHILOSOPHIAE**

30. jun - 1. jul 2018. godine

Novi Sad

Poštovane koleginice i kolege,

 sa zadovoljstvom Vas pozivamo na drugu konferenciju za studente filozofije **SUMMA STUDIORUM PHILOSOPHIAE** u Novom Sadu.

 Ovogodišnja tema studentske konferencije **SUMMA STUDIORUM PHILOSOPHIAE** je

**MATERIJALIZAM**

 Konferencija će se održati u periodu od 30. juna do 1. jula u Novom Sadu, u prostorijama novosadskog Filozofskog fakulteta. Namenjena je svim studentima osnovnih i master studija filozofije. Pored slušanja plenarnih filozofskih predavanja, učesnici će imati priliku da prezentuju svoje originalne uvide kroz izlaganja u trajanju od 20 minuta, te da stupe u dijalog i diskusiju sa svojim vršnjacima. Nakon konferencije, učesnici će imati mogućnost da svoja izlaganja pretoče u formu naučnog rada, koji će potom recenzirati stručnjaci iz oblasti filozofije, a svi pozitivno ocenjeni radovi biće objavljeni u elektronskom zborniku koji će pratiti konferenciju i iza kojeg će stati Filozofski fakultet u Novom Sadu.

 Ovom prilikom pozivamo sve studente osnovnih i master studija iz regiona koji su zainteresovani da učestvuju u radu ove konferencije, da prijave teme i kratka obrazloženja svojih izlaganja (do 200 reči) tako što će formular iz priloga ovom pozivu elektronski popuniti i poslati na adresu:

ssph.inbox@gmail.com

Rok za slanje prijava je 10. jun 2018. godine. Organizatori će Vas obavestiti o prihvatanju prijava u što kraćem roku nakon isteka ovok roka.

 Učešće na konferenciji **SUMMA STUDIORUM PHILOSOPHIAE** potpuno je besplatno i ne plaća se nikakva kotizacija. Organizatori će ove godine biti u prilici da refundiraju troškove puta i obezbede smeštaj za učesnike koji dolaze izvan Novog Sada u studentskom domu. Zbog toga vas molimo da u prijavi naznačite mesto iz kojeg dolazite na konferenciju, a organizatori će vas blagovremeno obavestiti o mogućnostima za akomodaciju. Bilo kakva pitanja koja imate možete uputiti organizatorima na već pomenutu elektronsku adresu (ssph.inbox@gmail.com).

*Obrazloženje teme*

Materijalizam nesumnjivo predstavlja filozofski problem visokog digniteta i aktuelnosti. Takođe, on stoji u intenzivnom polemičkom odnosu s temom prošlogodišnje međunarodne Studentske filozofske konferencije SUMMA STUDIORUM PHILOSOPHIAE („Nasleđe idealizma“). Pored toga što, dakle, po sebi može biti pravi istraživački izazov studentima osnovnih i master studija, problem materijalizma bi predstavljao i osoben produžetak istraživanja o aktuelnosti filozofije i njenih savremenih tokova koje je započeto prošle godine.

O tome da je ovaj problem i te kako podsticajan svedoči neposredno brojnost njegovih povesnih likova. Materijalizam se prvi put pojavio u Antici kao jedan od modaliteta prve filozofije odnosno ontologije. U toku svoje potonje povesti on je dobijao različite forme poput fizikalizma, senzualizma, naturalizma, mehanicizma, u vidu kojih je nastupao protiv mitološke odnosno religiozne svesti propagirajući jedan sekularizovani pogled na svet. U filozofijama engleskih empirista, kao i francuskih prosvetitelja, materijalizam je prožimao tada aktuelnu raspravu o epistemološkim i antropološkim pitanjima. U kontekstu pojave velikih sistema filozofija nemačkog idealizma, dobija i naglašeno praktičku dimenziju s obzirom na koju se njegov smisao pokazuje i kao sami duh dogmatičkih filozofskih sistema, čije su neminovne praktičke posledice prepoznate u determinizmu odnosno fatalizmu. S Marksovim učenjem, materijalizam je dobio smisao celokupne interpretacije prirode i povesti, koja je imala naročito oštru društveno-kritičku funkciju. Savremena problematika materijalizma se može prepoznati i kao momenat opštih filozofskih tendencija u vidu pozitivizma, pa čak i scijentizma. Konačno, danas je aktuelno i veoma konkretno propitivanje dometa materijalizma koje se prostire od područja filozofije prirodnih nauka sve do filozofsko-političkih rasprava.

Odsek za filozofiju

Filozofskog fakulteta u Novom Sadu

Odsek za filozofiju

Filozofski fakultet

Univerzitet u Novom Sadu

dr Zorana Đinđića 2

21000 Novi Sad, Srbija

Studentska filozofska konferencija

**SUMMA STUDIORUM PHILOSOPHIAE**

30. jun - 1. jul 2018. godine

Novi Sad

**PRIJAVA TEME ZA IZLAGANJE**

|  |  |
| --- | --- |
| Ime iprezime |  |
| Mesto |  |
| Institucijastudiranja |  |
| Program inivo studiranja |  |
| Naslov izlaganja |  |
| Opis teme(max. 200 reči) |  |

Prijave možete poslati na elektronsku adresu: ssph.inbox@gmail.com

Rok za slanje prijava je 10. 6. 2018.